Waterpolo: San Ġiljan b'pass importanti lejn il-finali San Ġiljan……………..15 Sirens………………….5 San Ġiljan ftit li xejn tħabtu biex għelbu lil Sirens bl-iskor kbir ta' 15-5 biex b'hekk għamlu pass sinjifikanti lejn il-finali għar-rebħ tat-titlu. Ħlief għat-tielet sessjoni, il-Ġiljaniżi ddominaw il-partita u ftit li xejn taw ċans lit-team minn San Pawl il-Bahar jidħol fil-logħba u b'xi mod jimposta l-logħob tiegħu. Għall-Ġiljaniżi reġa' spikka Ben Plumpton li skorja erba' goals kif ukoll il-captain Matthew Zammit li bħalu rreġistra poker. Min-naħa l-oħra għal Sirens l-aqwa skorer kien Tristan Said li rnexxielu jirreġistra doppjetta proprju kontra l-ex team tiegħu. Il-Ġiljaniżi għamlu l-intenzjoniiet tagħhom ċari mal-ftuħ tal-partita fejn fl-ewwel sessjoni skorjaw erba' goals mingħajr risposta. Il-goals waslu minn Ben Plumpton, Matthew Zammit u Dino Zammit (2) bit-tieni goal jasal minn penalty. Is-Saints komplew jiddomimaw u rebħu t-tieni sessjoni b'differenza ta' erba' goals, iżda din id-darba bil-punteġġ ta' 5-1, bl-iskorers ikunu Paul Fava, il-goalkeeper Jake Tanti, Marco Mannino, Matthew Zammit u Ben Plumpton. Min-naha l-oħra, Ken Erdogan skorja l-uniku goal għal Sirens. Bil-logħba mirbuħa u mitlufa, is-Saints naqqsu r-ritmu fit-tielet sessjoni li ntrebħet mit-team immexxi mill-coach Marko Orlovic bl-iskor ta' 2-1, bl-iskorers ikunu Ganni Farugia minn man-up wara li tkeċċa Ben Plumpton, u Tristan Said. Iż-żagħżugħ Jake Bonavia skorja l-uniku goal għall-Ġiljaniżi. Iżda fir-raba' sessjoni, l-istess Ġiljaniżi reġgħu "tmattru" u rebħuha bl-iskor ta' 5-2 għal skor finali ta' 15-5. Il-protagonisti kienu Matthew Zammit minn man-up wara li tkeċċa l-goalkeeper Joseph Parnis, u Ben Plumpton ukoll minn sitwazzjoni ta' player iktar wara li din id-darba tkeċċa Jake Ciantar. Zammit minn penalty u Plumpton reġgħu sabu x-xibka filwaqt li Zach Micallef niżżel ismu fil-lista tal-iskorer ukoll. Min-naħa l-oħra, Tristan Said u Matthias Azzopardi wieġbu għal Sirens.